CELEX: 62018TN0540
Language: sk
Date: 2018-09-11 00:00:00
Title: Vec T-540/18: Žaloba podaná 11. septembra 2018 – ASL Aviation Holdings and ASL Airlines (Ireland)/Komisia

5.11.2018   
            
            
               SK
            
            
               Úradný vestník Európskej únie
            
            
               C 399/49
            
         
      Žaloba podaná 11. septembra 2018 – ASL Aviation Holdings and ASL Airlines (Ireland)/Komisia
      (Vec T-540/18)
      (2018/C 399/64)
      Jazyk konania: angličtina
      
         Účastníci konania
      
      
         Žalobkyne: ASL Aviation Holdings DAC (Swords, Írsko) and ASL Airlines (Ireland) Ltd (Swords) (v zastúpení: N. Travers, Senior Counsel, H. Kelly, K. McKenna a R. Scanlan, solicitors)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  určil na základe článku 268 ZFEÚ a článku 340 druhého odseku ZFEÚ, že žalovaná nesie zodpovednosť za škodu, ktorá vznikla žalobkyniam a ktorej výška je približne 263,6 miliónov eur alebo akákoľvek iná suma, ktorú bude Všeobecný súd považovať za primeranú z dôvodu protiprávnosti rozhodnutia Komisie C(2013) 431, vec COMP/M.6570 UPS/TNT Express, z 30. apríla 2013, ktorým sa zakazuje koncentrácia medzi spoločnosťami UPS a TNT Express NV, ktorá viedla k tomu, že Komisia porušila právo ASL na riadnu správu veci verejných,
               
            
                  —
               
               
                  nariadiť žalovanej, aby žalobkyniam zaplatila úroky z omeškania odo dňa vydania rozsudku Všeobecného súdu, ktorým sa rozhodlo v predmetnej veci, až do úplného zaplatenia, zo sumy vo výške 263,6 milióna eur alebo z akejkoľvek inej sumy, ktorú bude Všeobecný súd považovať za primeranú, a to podľa sadzby stanovenej Európskou centrálnou bankou pre hlavné refinančné operácie zvýšenej o dva percentuálne body, a
               
            
                  —
               
               
                  uložil žalovanej povinnosť nahradiť trovy tohto konania.
               
            
         Dôvody a hlavné tvrdenia
      
      Žalobkyne sa domáhajú náhrady škody, ktorá im údajne vznikla v dôsledku rozhodnutia Komisie C(2013) 431, vec COMP/M.6570 UPS/TNT Express (ďalej len „uvedené rozhodnutie“), ktoré bolo zrušené rozsudkom zo 7. marca 2017, United Parcel Service v. Komisia, T-194/13, EU:T:2017:144.
      Na podporu svojej žaloby žalobkyne uvádzajú päť žalobných dôvodov.
      
                  1.
               
               
                  Prvý žalobný dôvod je založený na tom, že uvedeným rozhodnutím boli závažným spôsobom porušené právne predpisy, ktorých cieľom je poskytovať ochranu jednotlivcom, a teda aj žalobkyniam, a v dôsledku toho sa žalobkyniam zabránilo v získaniu prospechu na základe dohôd, ktoré uzavreli v novembri 2012.
               
            
                  2.
               
               
                  Druhý žalobný dôvod je založený na tom, že žalovaná sa svojím konaním, keď v rámci svojho posúdenia preskúmania kontroly oznámenej koncentrácie neuplatnila riadne postupy, v dôsledku čoho bolo toto rozhodnutie zrušené, v takom rozsahu odchýlila od prístupu, ktorý rešpektoval práva žalobkýň na riadnu správu veci verejných a povinnosť náležitej starostlivosti na strane žalovanej pri vykonávaní tohto posudzovania, ako to zaručujú článok 18 ods. 3 nariadenia Rady (ES) č. 139/2004 (1), článku 41 Listiny základných práv Európskej únie a všeobecné zásady práva Únie, že tým došlo k porušeniu právnych predpisov, ktorých cieľom je poskytovať ochranu všetkým jednotlivcom, ktorí sú uvedeným rozhodnutím priamo dotknutí, a teda aj žalobkyniam.
               
            
                  3.
               
               
                  Tretí žalobný dôvod je založený na tom, že uvedené rozhodnutie je ďalej postihnuté zjavnými a závažnými vadami, ktoré mali dopad na posúdenie oznámenej koncentrácie zo strany žalovanej, ako tvrdí UPS v žalobe o náhradu škody z dôvodu mimozmluvnej zodpovednosti, ktorú podala proti Komisii vo veci T-834/17 – na ktorú žalobkyne v záujme riadneho a účinného výkonu spravodlivosti odkazujú na podporu svojho žalobného návrhu na náhradu škody, pokiaľ ide o analýzu cenovej koncentrácie, analýzu efektívnosti, posúdenie konkurencieschopnosti spoločnosti FedEx a analýzu intenzity hospodárskej súťaže, ktoré v uvedenom rozhodnutí vykonala žalovaná.
               
            
                  4.
               
               
                  Štvrtý žalobný dôvod je založený na nárokoch žalobkýň na náhradu škody z dôvodu mimozmluvnej zodpovednosti žalovanej, ktorá vznikla tým, že žalovaná prijala uvedené protiprávne rozhodnutie a zabránila oznámenej koncentrácii, čím porušila slobodu podnikania a právo na vlastníctvo žalobkýň, ktoré sú chránené článkami 16 a 17 Listiny základných práv Európskej únie a všeobecnými zásadami práva Únie.
               
            
                  5.
               
               
                  Piaty žalobný dôvod je založený na tom, že v dôsledku týchto porušení vznikla žalobkyniam ujma, pretože, ak by k týmto porušeniam nedošlo, žalobkyne by mohli mať prospech z dohôd, ktoré uzavreli v novembri 2012, takže žalobkyniam by teraz malo byť vrátené postavenie, v akom by sa nachádzali v prípade, že by uvedené rozhodnutie nebolo protiprávne, a to prostredníctvom kompenzačnej náhrady škody, pričom táto žaloba je jediným prostriedkom na získanie takejto kompenzácie.
               
            
         (1)  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Nariadenie ES o fúziách) (Ú. v. EÚ L 24, 2004, s. 1; Mim. vyd. 08/003 , s. 40).